અંતમાં, હોકિંગનો ભારત સાથેનો સંબંધ જોઈએ. હોકિંગે ૨૦૦૧માં મુંબઈમાં ટાટા ઇન્સ્ટિટ્યૂટ ઓફ ફન્ડામેન્ટલ રિસર્ચના સ્ટ્રિંગ ૨૦૦૧ કાર્યક્રમમાં ભાગ લીધો હતો. સંસ્થાના વડા પ્રોફેસર સંદીપ ત્રિવેદીના કહેવા પ્રમાણે, કાર્યક્રમમાં ભાગ લેવા માટે દુનિયાભરની હસ્તીઓને આમંત્રણ મોકલવામાં આવ્યાં હતાં. એવામાં ઇંગ્લેન્ડથી સંદેશો આવ્યો કે સ્ટિફન હોકિંગ કાર્યક્રમમાં ભાગ લેવા મુંબઈ આવશે અને તેઓ આવ્યા. એ કાર્યક્રમમાં હોકિંગ કુરતો પહેરીને આવ્યા હતા. સંદીપભાઈએ કુરતો પહેરવા અંગે કુતૂહલ વ્યક્ત કર્યું તો હોકિંગે ભેદક નજરથી સંદીપભાઈને તાકતા સામો મૌન સવાલ કર્યો કે, ‘હું તમારો પહેરવેશ પહેરીને આવ્યો, પણ તમે જ તમારો લિબાસ કેમ ત્યજી દીધો?’ ભારત સાથે પ્રોફેસર હોકિંગનો બૌદ્ધિક લગાવ હતો. ભારતીય વિદ્યાર્થીઓ અને વૈજ્ઞાનિકો સાથે તેમની નિકટતા હતી. બ્લૅક હૉલ સહિતના બ્રહ્માંડનાં રહસ્યો તેમણે ઉકેલ્યાં તેમાં ચંદ્રશેખર સુબ્રમણિયમ અને રોય ચૌધરી જેવા ભારતીય વૈજ્ઞાનિકોનું મોટું યોગદાન છે. તેમના અધ્યયનોને જ હોકિંગે પોતાના વિશ્વપ્રસિદ્ધ સિદ્ધાંતોનો આધાર બનાવ્યો હતો.